b"\n_START_ARTICLE_\nXi'an-episoden\n_START_PARAGRAPH_\nXi'an-episoden 12.-26. desember 1936 (kinesisk: \xe8\xa5\xbf\xe5\xae\x89\xe4\xba\x8b\xe5\x8f\x98; pinyin: X\xc4\xab'\xc4\x81n Sh\xc3\xacb\xc3\xacan) var en hendelse i desember 1936 i Kinas historie. Den fant sted n\xc3\xa6r storbyen Xi'an ved de varme kildene Huaqingchi, i det som i dag er distriktet Lintong.\n_START_SECTION_\nBeskrivelse\n_START_PARAGRAPH_\nDe nasjonalistiske Kuomintang-styrkene under marskalk Zhang Xueliang (s\xc3\xb8nn av Zhang Zuolin) gjorde mytteri mot sin \xc3\xb8verstkommanderende, generalissimo Chiang Kai-shek (Ji\xc7\x8eng Ji\xc3\xa8sh\xc3\xad) og tok ham til fange. Hensikten, som ble oppn\xc3\xa5dd, var \xc3\xa5 fremtvinge at Chiang godtok at det ble inng\xc3\xa5tt en avtale med de kinesiske styrker om en bileggelse av stridighetene kineserne imellom, og om dannelsen av en enhetsfront mot japanerne._NEWLINE_De japanske styrkene, som allerede hadde fast fotfeste i Mandsjuria og der hadde opprettet en marionettstat, hadde bombardert Shanghai i 1933 og deretter tvunget Kina til v\xc3\xa5penstillstand. Men faren fra den japanske imperialisme var klar. _NEWLINE_Samtidig slet Kina med en opprivende borgerkrig mellom kommunistpartiets og nasjonalistenes styrker, og var svekket i kampen mot Japan. Nasjonalistene hadde avfunnet seg med den japanske okkupasjon av Nordkina, og konsentrerte seg om kampen mot kommunistene. Men kommunistene hadde kommet seg unna det nederlag som truet dem i provinsen Jiangxi og klart \xc3\xa5 forflytte seg til de nordlige deler av provinsen Shaanxi (Den lange marsjen). _NEWLINE_N\xc3\xa5 som Chiang Kai-shek var tatt til fange av sine egne, kunne han ikke forhindre at generalene p\xc3\xa5 begge sider av borgerkrigen forhandlet frem en anti-japansk enhetsfront. Kommunistenes sendemann til Kuomintang var Zhou Enlai._NEWLINE_Bare ett \xc3\xa5r etter br\xc3\xb8t den andre kinesisk-japanske krig ut. Under krigen forekom det imidlertid stadig at nasjonalistiske og kommunistiske kinesiske styrker skj\xc3\xb8t mot hverandre._NEWLINE_Etter krigen br\xc3\xb8t borgerkrigen ut p\xc3\xa5 nytt med full styrke.\n_START_SECTION_\nMinnesmerke\n_START_PARAGRAPH_\nStedet (Xi'an shibian jiuzhi) der episoden fant sted, det vil si der generalissimo Chiang ble tatt til fange, ble i 1982 oppf\xc3\xb8rt p\xc3\xa5 Folkerepublikken Kinas liste over kulturminner."